Părintele Ioil, starețul mănăstirii Leculești din județul Suceava a spus că se roagă pentru Elena Udrea, aflată în arest și că el știe că aceasta va fi eliberată iar apoi va reveni în prim-planul politicii românești. Starețul este același care în campania electorală a spus că Udrea va deveni președintele țării.

Călugărul Ioil a întâlnit-o pe Elena Udrea în campania electorală, atunci când aceasta l-a vizitat după ce a citit în presă că stareţul de la Leculești a spus că o femeie va fi următorul președinte al României. "Este o femeie credincioasă, s-a rugat în biserică, a făcut metenii. Era profund tulburată, dar a plecat mai liniștită după ce i-am spus că funcția pentru care râvnește este destul de grea mai ales că țara e sărăcită. România a fost jefuită de cei care au condus de-a lungul anilor cu bună știință. I-am spus atunci că nu are o echipă puternică și nu are pe cine se baza. O femeie care a rămas singură și care va ajunge din nou pe funcție chiar dacă acum a căzut", a spus părintele Ioil potrivit suceavanews.ro.

În campania electorală călugărul a șocat cu o declarație a sa: "Viitorul președinte al țării va fi o femeie și va fi Elena Udrea. Am deschis o carte, nu vă pot spune care, dar așa mi-a arătat. Așa apare scris și va fi sprijinită, așa cum se știe, de Traian Băsescu. Este posibil însă ca lui Băsescu să îi fie prelungit mandatul datorită situației dintre Rusia și Ucraina. Nu va fi ușor pentru noi. Nu va fi bine"